7.

Nakon članka 95.a dodaje se sljedeći članak: „Članak 95.b Prijelazne odredbe za primjenu Uredbe (EEZ) br. 1247/92 1. Uredbom (EEZ) 1247/92 ne stječu se prava na davanja za razdoblja prije 1. lipnja 1992. 2. Razdoblja boravišta i razdoblja zaposlenja ili samozaposlenja koja su navršena na državnom području države članice prije 1. lipnja 1992. uzimaju se u obzir pri utvrđivanju prava stečenih na temelju odredaba Uredbe (EEZ) br. 1247/92. 3. Podložno stavku 1. pravo se stječe u skladu s Uredbom (EEZ) br. 1247/92 čak i ako se odnosi na slučajeve koji su nastupili prije 1. lipnja 1992. 4. Sva posebna nedoprinosna davanja, koja nisu bila priznata ili su obustavljena zbog državljanstva dotične osobe, priznaju se ili se ponovno uspostavljaju s učinkom od 1. lipnja 1992. na zahtjev dotične osobe, pod uvjetom da na temelju prethodno utvrđenih prava nije došlo do jednokratne isplate. 5. Prava osoba koje su ostvarile pravo na mirovinu do 1. lipnja 1992. mogu se, uzimajući u obzir odredbe Uredbe (EEZ) br. 1247/92, ponovno razmotriti na zahtjev dotične osobe. 6. Ako je zahtjev iz stavka 4. ili 5. podnesen unutar razdoblja od dvije godine od 1. lipnja 1992., prava stečena u skladu s Uredbom (EEZ) br. 1247/92 proizvode učinke od toga datuma, a odredbe zakonodavstva država članica koje se odnose na ukidanje ili ograničenje prava ne mogu se primjenjivati na dotične osobe. 7. Ako se zahtjev iz stavka 4. ili 5. podnese nakon isteka razdoblja od dvije godine nakon 1. lipnja 1992., te ako nije došlo do gubitka ili zastare prava, ona se stječu od datuma podnošenja zahtjeva, osim ako se ne primjenjuju povoljnije odredbe zakonodavstva neke države članice. 8. Primjena članka 1. Uredbe (EEZ) br. 1247/92 ne smije za posljedicu imati gubitak prava na davanja koja su nadležne ustanove isplaćivale prije 1. lipnja 1992. sukladno glavi III. Uredbe (EEZ) br. 1408/71 na koju se primjenjuje članak 10. potonje Uredbe. 9. Primjena članka 1. Uredbe (EEZ) br. 1247/92 ne smije za posljedicu imati odbijanje zahtjeva za posebna nedoprinosna davanja, a koja se isplaćuju kao dodatak uz mirovinu, podnesenog od strane dotične osobe koja je zadovoljila uvjete za stjecanje tih davanja prije 1. lipnja 1992., čak i ako dotična osoba boravi na državnom području neke druge države članice, a ne na državnom području države članice, pod uvjetom da je zahtjev za davanja podnesen u razdoblju od pet godina počevši od 1. lipnja 1992. 10. Neovisno o odredbama stavka 1., sva posebna nedoprinosna davanja koja se isplaćuju kao dodatak uz mirovinu i koja nisu priznata ili su obustavljena zbog boravišta dotične osobe na državnom području druge države članice, a ne na državnom području države članice, priznaju se ili se ponovno uspostavljaju s učinkom od 1. lipnja 1992., i to u prvom slučaju od datuma kada je davanje trebalo biti priznato, a u drugom od datuma obustave isplate davanja. 11. Ako nadležna ustanova države članice na državnom području na kojem dotična osoba boravi i nadležna ustanova druge države članice u skladu sa stavcima 1. do 10. ovog članka, mogu tijekom istoga razdoblja i istoj osobi pružiti posebno nedoprinosno davanje iz članka 4. stavka 2. (a) Uredbe (EEZ) br. 1408/71, dotičnoj se osobi može isplatiti ukupni iznos svih davanja samo do najvišeg iznosa posebnog davanja koje ona može zahtijevati u skladu s jednim od dotičnih zakonodavstava. 12. Detaljna pravila za primjenu stavka 11. i posebno, u pogledu davanja iz tog stavka, za primjenu klauzula o smanjenju, obustavi ili ukidanju koje su predviđene zakonodavstvom jedne ili više država članica te o ostvarivanju dodatnih iznosa razlike između davanja, utvrđuju se odlukama Administrativne komisije za socijalnu sigurnost radnika migranata i, ako je potrebno, obostranom suglasnošću dotičnih država članica ili njihovih nadležnih tijela.”;